༈ །།སྨོན་པར་བྱ་བའི་རྡོ་རྗེའི་ཐོལ་གླུ་པྲ་ཎི་དྷ་གྲུབ་པའི་ཟློས་གར་ཅེས་
བྱ་བ། ཨེ་མ་ཧོ། ནང་གསལ་ཁྱད་ཆོས་དྲུག་ལྡན་གཉུག་མ་ཡི་ཀློང་ནས། །ཕྱིར་གསལ་ངེས་པ་ལྔ་ལྡན་ལྷུན་གྲུབ་ཀྱི་བཀོད་པ། །རང་གདངས་སྤྲུལ་པའི་དཀྱིལ་འཁོར་ལྷ་ཚོགས་སུ་བསྒྱུར་བའི། །སྐུ་གསུམ་
དབྱེར་མེད་རྗེ་བཙུན་བླ་མ་ལ་འདུད་དོ། །དལ་བརྒྱད་འབྱོར་བཅུའི་མཛེས་པའི་རྙེད་དཀའ་ཡི་ལུས་རྟེན། །མྱུར་དུ་མི་རྟག་འཆི་བའི་ངེས་འབྱུང་གིས་བསྐུལ་ནས། །འཁོར་བའི་སྡུག་བསྔལ་བཟོད་མེད་སྐྱོ་ཤས་
དང་བཅས་ཏེ། །རྒྱུ་འབྲས་སྤང་བླང་སྤྱོད་པའི་སྨོན་ལམ་ཞིག་ཞུའོ། །མཚན་ལྡན་བླ་མས་དགྱེས་བཞིན་དུས་ཀུན་ཏུ་བསྐྱངས་པས། །གསང་ཆེན་རྡོ་རྗེ་ཐེག་པའི་སྨིན་གྲོལ་ལ་རོལ་ཞིང་། །སངས་རྒྱས་དངོས་

ལས་ལྷག་པའི་མོས་གུས་ཀྱི་སྲི་ཞུས། །ལུས་སྲོག་ཕོངས་མེད་བསྟེན་པའི་སྨོན་ལམ་ཞིག་ཞུའོ། །རང་རྒྱུད་རེངས་པའི་བསམ་སྦྱོར་དུས་ཀུན་ཏུ་སྤངས་པས། །འགྲོ་ཀུན་ཡོངས་སུ་དགའ་བའི་སྤྱོད་ཚུལ་དང་
བཅས་ཏེ། །བཤེས་པ་ཙམ་ནས་མི་དགེ་རང་ཤུགས་ལ་འགོ་བའི། །སྡིག་པའི་གྲོགས་དང་འབྲལ་བའི་སྨོན་ལམ་ཞིག་ཞུའོ། །ཆོས་བརྒྱད་འཆིང་བ་བྲལ་བཞིན་དབེན་གནས་ཀྱི་ནགས་ཚལ། །དགེ་བའི་གྲོགས་
ཀྱིས་བསྟེན་པར་བསམ་གཏན་ལ་གཞོལ་ཞིང་། །རྟག་ཏུ་དམན་ས་བཟུང་ནས་བག་ཡོད་དང་ཆོག་ཤེས། །གཞན་ཕན་ནོར་གྱིས་ཕྱུག་པའི་སྨོན་ལམ་ཞིག་ཞུའོ། །ངེས་འབྱུང་བསམ་པས་རབ་བླངས་སོ་ཐར་གྱི་
ཚུལ་ཁྲིམས། །གཞན་ཕན་སྨོན་འཇུག་གཡེལ་མེད་བྱང་སེམས་ཀྱི་བསླབ་པ། །སྨིན་བྱེད་རྗེས་སུ་འབྲེལ་བའི་གསང་སྔགས་ཀྱི་དམ་ཚིག །སྡོམ་གསུམ་ཉམས་མེད་བསྲུང་བའི་སྨོན་ལམ་ཞིག་ཞུའོ། །ཕྱི་ནང་
སྣོད་བཅུད་སྣང་སྟོང་ཟུང་འཇུག་གི་དཀྱིལ་འཁོར། །སྒྱུ་འཕྲུལ་དྲྭ་བའི་རོལ་གར་ཉག་གཅིག་ཏུ་གོམས་པས། །ཕུང་པོ་ཁམས་དང་སྐྱེ་མཆེད་གདན་གསུམ་གྱི་ངོ་བོར། །དག་རྫོགས་སྨིན་གསུམ་བརྙེས་པའི་སྨོན་
ལམ་ཞིག་ཞུའོ། །འགྲོ་འོང་དྲི་ཡི་བཞོན་པ་དབུ་མ་རུ་བཅིལ་ནས། །འབར་འཛག་བདེ་སྟོང་དགའ་བཞིའི་ཏིང་འཛིན་ལ་རོལ་བས། །འཁྲུལ་པའི་རྩ་མདུད་ས་བཅུའི་དགའ་ཚལ་དུ་གྲོལ་ཏེ། །རྣམ་ཀུན་མཆོག་

༄༅། །ལྡན་གྲུབ་པའི་སྨོན་ལམ་ཞིག་ཞུའོ། །བློ་འདས་རིག་སྟོང་རྗེན་པའི་གཤིས་ལུགས་ལ་བལྟས་པས། །སྤང་བླང་བཟོ་བཅོས་བྲལ་བའི་ངང་བཞག་དང་མཇལ་ནས། །འོད་གསལ་སྤྲོས་བྲལ་སྐུ་བཞི་
དབྱེར་མེད་ཀྱི་ངོ་བོ། །གདོད་མའི་བཙན་ས་ཟིན་པའི་སྨོན་ལམ་ཞིག་ཞུའོ། །དབྱིངས་རིག་དབྱེར་མེད་འཇའ་ཟེར་ཐིག་ལེ་ཡི་སྦུབས་སུ། །གཞི་སྣང་གོང་འཕེལ་ཆོས་ཟད་ཆེན་པོ་ལ་རོལ་ཞིང་། །འཕོ་ཆེན་
འཇའ་ལུས་འོད་གསལ་ཟུང་འཇུག་གི་གཟུགས་སྐུས། །འགྲོ་ཀུན་ཟད་པར་སྒྲོལ་བའི་སྨོན་ལམ་ཞིག་ཞུའོ། །གནས་སྐབས་ཕྱོགས་རྣམས་ཀུན་ཏུ་དུས་བཞི་ཡི་མགྲོན་པོས། །སྣོད་བཅུད་རྫོགས་ལྡན་གསར་བའི་
དགའ་སྟོན་ལ་སྦྱར་བས། །འཇིགས་ཆེན་བརྒྱད་དང་བཅུ་དྲུག་རང་བཞིན་དུ་བཅིལ་ནས། །ཆོས་མཐུན་སྤྱོད་པས་འཚོ་བའི་སྨོན་ལམ་ཞིག་ཞུའོ། །མཐར་ཐུག་བདག་ཉིད་མཐོང་ཐོས་དྲན་རེག་གི་འགྲོ་ཀུན། །
མངོན་པར་དགའ་སོགས་རང་བཞིན་སྤྲུལ་པ་ཡི་ཞིང་དུ། །པདྨོའི་སྦུབས་ལས་གྲོལ་བའི་བྱང་སེམས་སུ་གྱུར་ཏེ། །ཀུན་མཁྱེན་གོ་འཕང་བརྙེས་པའི་སྨོན་ལམ་ཞིག་ཞུའོ། །ཁྱད་པར་དུས་གསུམ་བསགས་དང་
བསགས་འགྱུར་གྱི་དགེ་ཚོགས། །དཔལ་ལྡན་བླ་མ་མཉེས་པའི་མཆོད་སྤྲིན་དུ་གྱུར་ནས། །ཐུགས་ཀྱི་དགོངས་པ་ཡོངས་རྫོགས་འགྲོ་བ་ཡི་མོས་ངོར། །རྟག་པར་ཞབས་པད་བརྟན་པའི་སྨོན་ལམ་ཞིག་ཞུའོ། །

དེ་ལྟར་རྒྱ་ཆེན་གསོལ་བཏབ་རྟེན་འབྱུང་གིས་བསྐུལ་ནས། །མཆོག་གསུམ་དབྱེར་མེད་དཔལ་ལྡན་བླ་མ་ཡི་བདེན་པས། །ཇི་སྐད་སྨོན་པའི་དོན་རྣམས་གེགས་མེད་དུ་འགྲུབ་སྟེ། །དོན་གཉིས་ཡོངས་སུ་སྨིན་
པར་བྱིན་གྱིས་རང་རློབས་ཤིག །ཡུལ་སྣང་ཆོས་ཅན་བླ་མའི་གཟུགས་སྐུ་རུ་བལྟ་ཞིང་། །རང་རིག་ཆོས་ཉིད་འོད་གསལ་དད་པ་ཡིས་བསྐུལ་ཏེ། །སྣ་ཚོགས་སྨིན་པའི་རྡོ་རྗེའི་ཐོལ་གླུ་རུ་བླངས་སོ། །དགེ་བས་
འགྲོ་ཁམས་རྒྱ་མཚོ་སྨིན་གྲོལ་དུ་ཤོག་ཅིག།